১৯ ফেব্রুয়ারি ১৯৫৩-তে ভারতের নতুন রাষ্ট্রদূত কে পি এস মেনন যখন স্ট্যালিনের সঙ্গে দেখা করতে যান, তখন স্ট্যালিন আবারও কথা তোলেন ভারত ও তৎকালীন পাকিস্তানের ভাষা নিয়ে। স্ট্যালিন মেননের কাছে জানতে চান, ভারতের প্রধান ভাষা কোনটি- উর্দু না হিন্দি (স্ট্যালিন অবশ্য বলেছিলেন ‘হিন্দু’)? সবগুলি ভাষাই একই উৎস থেকে আসা কি না? আর কিভাবে সেগুলির ক্ষেত্রে পৃথক পৃথক বিকাশ ঘটেছে? আলোচনার শেষদিকে পাকিস্তান প্রসঙ্গে কথা বলতে গিয়ে স্ট্যালিন আবার ভাষা প্রসঙ্গ টেনে আনেন। তিনি মেননের কাছে জানতে চান, এটি কি সত্যি যে পাকিস্তান তাদের একটি নিজস্ব ভাষার উদ্ভাবন ঘটিয়েছে? জবাবে মেনন তাকে বলেন, উর্দু ভারতের ভাষাগোত্রের একটি ভাষা হিসেবেই বিকশিত হয়েছে, কিন্তু পাকিস্তান এতে অনেক ফারসি ও আরবি শব্দ যুক্ত করেছে। শুনে স্ট্যালিন বলেছিলেন, ‘তা হলে এটি সত্যিকারের জাতীয় ভাষা হতে পারে না।’ স্ট্যালিনের ভাষাসংক্রান্ত কৌতূহল মেননের কাছে পুরোপুরি খাটিই মনে হয়েছিল। কিন্তু এক বছর আগে ভাষা নিয়ে পাকিস্তানে যে রক্তঝরা আন্দোলন হয়েছিল, কথোপকথনের এই বিবরণ থেকে মনে হয়, তা তাদের আলোচনায় উঠে আসেনি।